Renosterstropers kry 12 jaarArgieffoto Twee mans van Mosambiek is elk tot 12 jaar tronkstraf gevonnis nadat hulle skuldig bevind is aan renosterstropery in Limpopo. Brig. Hangwani Mulaudzi, ŉ provinsiale woordvoerder, het in ‘n verklaring gesê Hlengani Reckson Mathebula (49) en Erick Mathebula (37) is Maandag in die Naphuno-streekshof gevonnis. Die twee mans is in Februarie verlede jaar ná ŉ wilde skietery tussen ŉ groep stropers en wildbewaarders van die Krugerwildtuin in hegtenis geneem. “Drie stropers is noodlottig gewond tydens die skietery,” het Mulaudzi gesê. “Die twee beskuldigdes het van die toneel gevlug en is later onderskeidelik in Lulekani en Phalaborwa deur die Valke in hegtenis geneem.” Die twee mans is elk met ŉ renosterhoring, wat onlangs gestroop was, betrap.